Die Woord elke dag, gee die duiwel minder krag is saamgestel uit Andries Enslin se oordenkings, Die Woord, wat elke oggend op KykNET uitgesaai word. Die boek is saamgestel om die hele jaar te gebruik, met ’n tema oor geloofskwessies vir elkeen van die 52 weke. Die kort Skrifgedeeltes en praktiese dagstukke maak dit maklik om die Bybel te leer ken, dag vir dag.
In Dít het JESUS nooit gesê nie word fiksie van feit geskei. In sy gemaklike op-die-man-af-styl bring Andries Enslin die boodskap in ’n taal wat met jou hart práát. Daar word duidelik gesê hoe die wêreld dink jy moet leef as jy sê jy is ’n kind van God, maar dan kry jy die waarheid uit die Bybel – hoe jy werklik moet wees.
In Jy sê … God sê … gee Andries Enslin jou ’n helder antwoord en oplossing van God vir elke probleem – groot én klein – in jou lewe. Hy stel jou fokus in sodat jy duidelik kan sien, weet en glo: My Vader het my bo alles lief. Hy verander elke vraagteken in ’n uitroep, elke minus in ’n plus, elke ‘Nee, ek kan nie …’ in ’n ‘Ja, jy kan – want Ek kan, wil en sal’.
Die lewe is vol spanning, uitdagings en taai tameletjies. Waar kry jy krag om dit nie net te oorleef nie, maar te oorwin? Met God se hulp en jou eie WIL om voluit te leef en opreg lief te hê as ’n man in Suid-Afrika met issues oor geloof, jou gesin en die wêreld kán jy. Hierdie boek help jou om as leier van jou leefwêreld ’n verskil te maak omdat jy God se pad stap. Deur Sy waarheid kan jy anders wees. Nuut! Suksesvol!
Andries het besef dat geloof beteken jy is doodseker jou Pa is 100% in beheer van jou lewe. Of jy baie probleme het en of jou lewe seepglad verloop – Hy is daar. In Val en opstaan deel hy sy storie en vertel hoe God hom gedra het op sy geloofspad.